section_heading: Knindže – vitezovi Srpske Krajine
paragraph_text: Knindže – vitezovi Srpske Krajine bio je srpski ratno-promidžbeni strip koji je izlazio tijekom jeseni 1991. godine za vrijeme ratova raspada SFRJ. Izdavač je bila beogradska Politika. Izišla su dva broja — Po zapovesti kapetana Dragana i Za slobodu Srpske Krajine. Pored ova dva stripa izišao je i jedan roto-roman pod nazivom Demoni dolaze. Glavni junaci ovog stripa su Knindže koji se bore za slobodu Srpske Krajine. „Imaju folklorna imena (Sava, Radojica, Milica, Grujica, čak i Starina Novak), predstavljeni su kao izdanci srpske stoljetne borbe za slobodu, privrženi su srpskoj vjeri, ‘svetosavlju’ i vrijednostima patrijarhalnog života, ali, istodobno, imaju sva obilježja super-junaka stripa: mafijaško iskustvo stečeno u europskom podzemlju, vladanje svim vrstama suvremenog oružja i istočnjačkih borilačkih vještina, savršeno znanje stranih jezika, sposobnost prerušavanja u ma koji lik u ma kojoj stranoj zemlji i lakog sporazumijevanja sa najraznolikijim svijetom“. Hrvati su pak prikazani kao srboubojice: ustaša Ante Jelić uvijek sa sobom nosi srbosjek, a njegov suborac, kujući planove kako napasti Kninsku tvrđavu, kaže: „Za Srbe nema milosti! Nož, metak, konopac! Lijepu našu moramo osloboditi od smrada balkanskih cigana (…) Samo mrtvi Srbi su dobri Srbi. “